**Campanya "ADÉU PLÀSTICS"**

Aquestes últimes setmanes hem vist publicades varies notícies als mitjans locals informant que l'Ajuntament de Vilafranca està fent la campanya "Adéu plàstics" per reduir el consum de plàstics d’un sol ús. Des de Vilafranca en Comú volem felicitar l’equip de govern per tirar endavant aquesta campanya i així contribuir a millorar la reducció de residus i la sostenibilitat de la Vila.

Respecte a totes les notícies publicades, en cap es fa referència a que aquesta proposta sorgeix arrel d'una moció de Vilafranca en Comú al ple del juliol de l’any passat i que va ser aprovada per tots els grups menys el PP. No es fa referència perquè a la roda de premsa de l’equip de govern cap dels regidors va dir res al respecte. Creiem que l’Ajuntament no és només el partit o partits que governen, sinó que hi som tots, tant els partits i regidors de l’oposició amb les seves aportacions, com la ciutadania.

Aquesta campanya és molt necessària, només cal mirar al nostre voltant o veure documentals com “Plastificats” del “30 minuts”, per adonar-nos que és un problema local que està afectant la salut de planeta i dels seus habitants, per això ja hi ha una llei de la UE que prohibeix els plàstics d’un sol ús a partir de l’any 2021. Des de Vilafranca en Comú, creiem que l'ús del plàstic és insostenible i ha arribat al seu límit, també creiem que hem arribat a aquesta situació, perquè durant molts anys el governs han fet cas omís als partits i a les associacions ecologistes que ja preveien aquest desastre.

Ara tenim la necessitat urgent de realitzar accions per arribar a complir aquesta nova llei, però sobretot per reduir l'ús i l'impacte que els plàstics estan tenint sobre els nostres ecosistemes, per això tant des de les administracions públiques com des de la ciutadania hem d’anar a l’origen del problema i intentar reduir al màxim la quantitat de plàstic que fem servir i apostar per la seva reutilització.

També felicitem l’equip de govern perquè per fi portarà endavant una moció de l’oposició. El més normal és aprovar-les perquè en molts casos és políticament incorrecte votar-hi en contra, però després no es fa res al respecte, exemples en tenim molts: camins escolars, patis oberts, etc.

Des de Vilafranca en Comú, continuarem presentant mocions que creiem que són beneficioses pels vilafranquins i vilafranquines i també seguirem treballant al Consell de Medi Ambient per lluitar contra el canvi climàtic, contra la reducció de residus, no només plàstics d’un sol ús, a favor de l’ús d’energies renovables i d’una sobirania energètica, a favor d’un pla de mobilitat sostenible pels vilafranquins i vilafranquines, etc.

Igualment, esperem i desitgem un canvi de govern de cara a les properes eleccions municipals per fer un canvi de rumb en les polítiques que es fan des de l’Ajuntament, on no tinguem que arribar a realitzar accions en situacions límits, sobretot en temes socials i mediambientals, volem anar un pas per endavant.

**Xavier Peñafiel Gil**

Representant de Vilafranca en Comú al Consell Municipal de Medi Ambient.